钦定古今图书集成/理学汇编/文学典/第083卷 > 赵蕃
## 钦定古今图书集成/理学汇编/文学典/第083卷 > 赵蕃

按《宋史文苑传》，“蕃字昌父，其先郑州人。建炎初，大父
晹以秘书少监出提点坑冶，寓信州之玉山。蕃以晹
致仕恩，补州文学，调浮梁尉、连江主簿，皆不赴。为太
和主簿，受知于杨万里，调辰州司理参军。与郡守争
狱罢，人以蕃为直。始，蕃受学于刘清之，清之守衡州，
乃求监安仁赡军酒库，因以卒业。至衡而清之罢，蕃”
即丐祠，从清之归。其后，真德秀书之《国史》曰：“蕃于师
友之际盖如此，肯负国乎？”家居，连书祠官之考者三
十有一。理宗即位，以大社令与刘宰同召，不拜，特改
奉议郎、直秘阁，又辞奉祠，得致仕，转承议郎，依前直秘阁。卒，年八十七。蕃年五十犹问学于朱熹，既耄，犹
患末路之难，命所居曰难斋。蕃赋性宽平，与人乐易，
而刚介不可夺。丞相周必大与蕃契，屡加引荐，蕃竟
不受。宰之言曰：“文献之家，典刑之彦，岿然独存，犹有
以系学者之望者，蕃一人而已。”信州守吴旗乞录其
后，诏其子遂补上州文学，遂亦力辞。又诏以承务郎
致仕，与一子恩泽。景定三年，秘阁修撰郑协等请谥，
乃谥文节。